CELEX: 52018PC0727
Language: el
Date: 2018-11-05
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ για την τροποποίηση της εκτελεστικής απόφασης 2010/99/ΕΕ με την οποία επιτρέπεται στη Δημοκρατία της Λιθουανίας να παρατείνει την εφαρμογή μέτρου παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 5.11.2018
            COM(2018) 727 final
            2018/0376(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την τροποποίηση της εκτελεστικής απόφασης 2010/99/ΕΕ με την οποία επιτρέπεται στη Δημοκρατία της Λιθουανίας να παρατείνει την εφαρμογή μέτρου παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Σύμφωνα με το άρθρο 395 παράγραφος 1 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας («η οδηγία ΦΠΑ»
                  1
               ), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να θεσπίζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης των διαδικασιών επιβολής του ΦΠΑ ή πρόληψης ορισμένων τύπων φοροδιαφυγής ή φοροαποφυγής.
            
            
               Με επιστολή που πρωτοκολλήθηκε στην Επιτροπή στις 27 Απριλίου 2018, η Δημοκρατία της Λιθουανίας ζήτησε την άδεια να συνεχίσει να εφαρμόζει μέτρο παρέκκλισης από το άρθρο 193 της οδηγίας ΦΠΑ, το οποίο ορίζει τον υπόχρεο καταβολής του ΦΠΑ. Με επιστολή που πρωτοκολλήθηκε στην Επιτροπή στις 23 Ιουλίου 2018, η Δημοκρατία της Λιθουανίας υπέβαλε έκθεση σχετικά με την εφαρμογή του εν λόγω μέτρου. 
            
            
               Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή ενημέρωσε τα άλλα κράτη μέλη, με επιστολές της 16ης Αυγούστου 2018, σχετικά με το αίτημα της Δημοκρατίας της Λιθουανίας, εκτός από την Ισπανία και την Κύπρο, οι οποίες έχουν ενημερωθεί με επιστολές της 17ης Αυγούστου 2018. Με επιστολή της 20ής Αυγούστου 2018, η Επιτροπή γνωστοποίησε στη Δημοκρατία της Λιθουανίας ότι διέθετε όλες τις απαραίτητες πληροφορίες για την εξέταση του αιτήματος.
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Κατά γενικό κανόνα, το άρθρο 193 της οδηγίας ΦΠΑ ορίζει ότι οι υποκείμενοι στον φόρο, οι οποίοι πραγματοποιούν παραδόσεις αγαθών ή παροχές υπηρεσιών, υποχρεούνται κατά κανόνα να καταβάλλουν ΦΠΑ.
               
               
                  Σύμφωνα με το άρθρο 395 της οδηγίας ΦΠΑ, τα κράτη μέλη μπορούν να θεσπίζουν μέτρα παρέκκλισης από τις διατάξεις της οδηγίας ΦΠΑ για λόγους απλούστευσης των διαδικασιών επιβολής του ΦΠΑ ή πρόληψης ορισμένων τύπων φοροδιαφυγής ή φοροαποφυγής, εφόσον έχουν εγκριθεί από το Συμβούλιο.
               
               
                  Η Δημοκρατία της Λιθουανίας ζήτησε να συνεχίσει να εφαρμόζει τον μηχανισμό αντιστροφής της επιβάρυνσης στις παραδόσεις ξυλείας καθώς και στις παραδόσεις αγαθών και τις παροχές υπηρεσιών από υποκείμενο στον φόρο που έχει τεθεί σε διαδικασία αφερεγγυότητας ή σε διαδικασία αναδιάρθρωσης υπό δικαστική εποπτεία, δηλαδή να καταστήσει υπόχρεο για την καταβολή του ΦΠΑ το πρόσωπο στο οποίο παραδίδονται τα εν λόγω αγαθά ή παρέχονται οι υπηρεσίες.
               
            
            
               Το μέτρο παρέκκλισης για τη Δημοκρατία της Λιθουανίας εγκρίθηκε αρχικά με την απόφαση 2006/388/ΕΚ του Συμβουλίου, της 15ης Μαΐου 2006
                  2
               , έως τις 31 Δεκεμβρίου 2009 και εκ νέου με την εκτελεστική απόφαση 2010/99/ΕΕ του Συμβουλίου, της 16ης Φεβρουαρίου 2010
                  3
               , έως τις 31 Δεκεμβρίου 2012, με την εκτελεστική απόφαση 2012/704/ΕΕ του Συμβουλίου, της 13ης Νοεμβρίου 2012
                  4
               , έως τις 31 Δεκεμβρίου 2015 και με την εκτελεστική απόφαση (ΕΕ) 2015/2395 του Συμβουλίου, της 10 Δεκεμβρίου 2015
                  5
               , έως τις 31 Δεκεμβρίου 2018.
            
            
               
                  Στο τρέχον αίτημα και την έκθεση αξιολόγησής της, η Δημοκρατία της Λιθουανίας ενημέρωσε την Επιτροπή ότι η εφαρμογή του μηχανισμού αντιστροφής της επιβάρυνσης στις παραδόσεις ξυλείας καθώς και στις παραδόσεις αγαθών και τις παροχές υπηρεσιών από υποκείμενο στον φόρο που έχει τεθεί σε διαδικασία αφερεγγυότητας ή σε διαδικασία αναδιάρθρωσης έχει αποδειχθεί πολύ αποτελεσματική για την πρόληψη της απάτης. Ο μηχανισμός αντιστροφής της επιβάρυνσης δεν διευκολύνει μόνο τη φορολογική διοίκηση ως προς τον έλεγχο και την είσπραξη του ΦΠΑ, αλλά ενθαρρύνει επίσης τους φορολογούμενους να τηρούν τις υποχρεώσεις τους. Σύμφωνα με τη Δημοκρατία της Λιθουανίας, ο αριθμός των παραβάσεων στους προαναφερόμενους τομείς μειώθηκε σημαντικά μετά τη θέσπιση του μηχανισμού αντιστροφής της επιβάρυνσης. Επιπλέον, το ειδικό αυτό μέτρο δεν έχει αρνητική επίπτωση στο συνολικό ποσό των εσόδων ΦΠΑ που εισπράττονται στο τελικό στάδιο της κατανάλωσης και, συνεπώς, δεν επηρεάζει αρνητικά τους ενωσιακούς ίδιους πόρους ΦΠΑ.
               
               
                  Οι παρεκκλίσεις χορηγούνται κατά κανόνα για περιορισμένο χρονικό διάστημα ούτως ώστε να παρέχεται η δυνατότητα αξιολόγησης του κατά πόσον το ειδικό μέτρο είναι κατάλληλο και αποτελεσματικό, και προκειμένου να παρέχεται στα κράτη μέλη χρόνος για να θεσπίζουν άλλα συμβατικά μέτρα για την αντιμετώπιση του εκάστοτε προβλήματος μέχρι τη λήξη του μέτρου παρέκκλισης, καθιστώντας, συνεπώς, περιττή την παράταση της παρέκκλισης. Παρέκκλιση που επιτρέπει τη χρήση του μηχανισμού αντιστροφής της επιβάρυνσης χορηγείται μόνο κατ’ εξαίρεση για συγκεκριμένους τομείς απάτης και αποτελεί έσχατο μέσο. 
               
            
            
               Λαμβανομένης υπόψη της αμετάβλητης νομικής και πραγματικής κατάστασης, προτείνεται, συνεπώς, να παραταθεί το μέτρο παρέκκλισης για τελευταία φορά, και να επιτραπεί στη Δημοκρατία της Λιθουανίας να συνεχίσει να εφαρμόζει το εν λόγω μέτρο παρέκκλισης έως τις 31 Δεκεμβρίου 2021. Έως ότου λήξει η εν λόγω παρέκκλιση, η Δημοκρατία της Λιθουανίας θα πρέπει να εφαρμόσει άλλα συμβατικά μέτρα για την καταπολέμηση και την πρόληψη της περαιτέρω εξάπλωσης της απάτης σε θέματα ΦΠΑ στον τομέα της ξυλείας και στην περίπτωση των υποκειμένων στον φόρο που έχουν τεθεί σε διαδικασία αφερεγγυότητας ή σε διαδικασία αναδιάρθρωσης. Κατά συνέπεια, δεν θα πρέπει να υπάρχει περαιτέρω ανάγκη παρέκκλισης από το άρθρο 193 της οδηγίας 2006/112/ΕΚ όσον αφορά τις εν λόγω παραδόσεις και παροχές.
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Παρόμοιες παρεκκλίσεις σε σχέση με το άρθρο 193 της οδηγίας ΦΠΑ έχουν χορηγηθεί και σε άλλα κράτη μέλη.
               
               
                  Συνεπώς, το προτεινόμενο μέτρο είναι σύμφωνο με τις υφιστάμενες διατάξεις της οδηγίας ΦΠΑ. 
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Άρθρο 395 της οδηγίας ΦΠΑ.
               
            
         
         
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Λαμβανομένης υπόψη της διάταξης της οδηγίας ΦΠΑ στην οποία βασίζεται η πρόταση, δεν εφαρμόζεται η αρχή της επικουρικότητας.
               
            
            
               •Αναλογικότητα
            
            
               
                  Η απόφαση αφορά άδεια που χορηγείται σε κράτος μέλος κατόπιν αιτήματός του και ουδόλως συνιστά υποχρέωση. 
               
            
            
               Λόγω του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο με τον επιδιωκόμενο σκοπό.
            
            
               •Επιλογή του νομικού μέσου
            
            
               Προτεινόμενο μέσο: εκτελεστική απόφαση του Συμβουλίου.
            
            
               Βάσει του άρθρου 395 της οδηγίας 2006/112/ΕΚ του Συμβουλίου, η παρέκκλιση από τις κοινές διατάξεις ΦΠΑ είναι δυνατή μόνο με την έγκριση του Συμβουλίου, το οποίο αποφασίζει ομόφωνα έπειτα από πρόταση της Επιτροπής. Η εκτελεστική απόφαση του Συμβουλίου είναι το πλέον κατάλληλο νομικό μέσο, δεδομένου ότι μπορεί να απευθύνεται σε μεμονωμένο κράτος μέλος.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               
                  Η παρούσα πρόταση βασίζεται σε αίτημα της Λιθουανίας και αφορά μόνο το εν λόγω κράτος μέλος.
               
            
            
               •Συλλογή και χρήση εμπειρογνωσίας
            
            
               
                  Δεν υπήρξε ανάγκη εξωτερικής εμπειρογνωσίας.
               
            
            
               •Εκτίμηση επιπτώσεων
            
            
               
                  Η πρόταση εκτελεστικής απόφασης του Συμβουλίου επιτρέπει στη Δημοκρατία της Λιθουανίας να συνεχίσει να εφαρμόζει τον μηχανισμό αντιστροφής της επιβάρυνσης στις παραδόσεις ξυλείας καθώς και στις παραδόσεις αγαθών και τις παροχές υπηρεσιών από υποκείμενο στον φόρο που έχει τεθεί σε διαδικασία αφερεγγυότητας ή σε διαδικασία αναδιάρθρωσης υπό δικαστική εποπτεία για περιορισμένο χρονικό διάστημα. Ο μηχανισμός αυτός αποσκοπεί στην καταπολέμηση της απάτης στους συγκεκριμένους τομείς. Επίσης, απλουστεύει την είσπραξη και τους ελέγχους της ορθής καταβολής του ΦΠΑ για τη φορολογική διοίκηση και ενθαρρύνει τους φορολογούμενους να τηρούν τις υποχρεώσεις τους.
               
               
                  Σύμφωνα με τη Δημοκρατία της Λιθουανίας, η παράταση του εν λόγω μέτρου δεν θα έχει αρνητική επίπτωση στο συνολικό ποσό των εσόδων ΦΠΑ που εισπράττονται στο τελικό στάδιο της κατανάλωσης και, συνεπώς, δεν επηρεάζει αρνητικά τους ενωσιακούς ίδιους πόρους ΦΠΑ.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η πρόταση δεν έχει επιπτώσεις στον προϋπολογισμό της ΕΕ. 
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
         
         
            
               Η πρόταση περιορίζεται χρονικά.
            
            
            
               2018/0376 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για την τροποποίηση της εκτελεστικής απόφασης 2010/99/ΕΕ με την οποία επιτρέπεται στη Δημοκρατία της Λιθουανίας να παρατείνει την εφαρμογή μέτρου παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  6
               , και ιδίως το άρθρο 395 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Με την απόφαση 2006/388/ΕΚ του Συμβουλίου
                  7
                επετράπη στη Λιθουανία να εφαρμόσει μέτρο παρέκκλισης από το άρθρο 21 της οδηγίας 77/388/ΕΟΚ
                  8
                προκειμένου να ορίζει τον υποκείμενο στον φόρο στον οποίο παραδίδονται τα αγαθά ή παρέχονται οι υπηρεσίες στην περίπτωση που έχει τεθεί σε διαδικασία αφερεγγυότητας ή αναδιάρθρωσης υπό δικαστική εποπτεία ή παραδίδεται η ξυλεία ως υπόχρεο του φόρου προστιθέμενης αξίας (ΦΠΑ) που οφείλεται για τις παραδόσεις των εν λόγω αγαθών και τις παροχές των εν λόγω υπηρεσιών. 
            
            
               (2)Με την εκτελεστική απόφαση 2010/99/ΕΕ του Συμβουλίου
                  9
               , επετράπη στη Λιθουανία, κατά παρέκκλιση από το άρθρο 193 της οδηγίας 2006/112/ΕΚ, να εξακολουθήσει να ορίζει, έως τις 31 Δεκεμβρίου 2012, ως υπόχρεο του φόρου προστιθέμενης αξίας (ΦΠΑ) τον υποκείμενο στον φόρο λήπτη των ακόλουθων αγαθών και υπηρεσιών: παραδόσεις αγαθών και παροχές υπηρεσιών από υποκείμενο στον φόρο που έχει τεθεί σε διαδικασία αφερεγγυότητας ή σε διαδικασία αναδιάρθρωσης υπό δικαστική εποπτεία και παραδόσεις ξυλείας. Η άδεια εφαρμογής του μέτρου παρέκκλισης παρατάθηκε εν συνεχεία με την εκτελεστική απόφαση 2012/704/ΕΕ του Συμβουλίου
                  10
                έως τις 31 Δεκεμβρίου 2015 και με την εκτελεστική απόφαση (ΕΕ) 2015/2395 του Συμβουλίου
                  11
                έως τις 31 Δεκεμβρίου 2018. 
            
            
               (3)Με επιστολή που πρωτοκολλήθηκε στην Επιτροπή στις 27 Απριλίου 2018, η Λιθουανία ζήτησε την άδεια να συνεχίσει να εφαρμόζει μέτρο παρέκκλισης από το άρθρο 193 της οδηγίας 2006/112/ΕΚ για τις παραδόσεις ξυλείας καθώς και για τις παραδόσεις αγαθών και τις παροχές υπηρεσιών από υποκείμενο στον φόρο που έχει τεθεί σε διαδικασία αφερεγγυότητας ή σε διαδικασία αναδιάρθρωσης υπό δικαστική εποπτεία. Με επιστολή που πρωτοκολλήθηκε στην Επιτροπή στις 23 Ιουλίου 2018, η Λιθουανία υπέβαλε έκθεση στην Επιτροπή σχετικά με την εφαρμογή του εν λόγω μέτρου, όπως απαιτείται από το άρθρο 2 τρίτο εδάφιο της εκτελεστικής απόφασης 2010/99/ΕΕ. 
            
            
               (4)Σύμφωνα με το άρθρο 395 παράγραφος 2 δεύτερο εδάφιο της οδηγίας 2006/112/ΕΚ, η Επιτροπή ενημέρωσε τα άλλα κράτη μέλη, με επιστολές της 16ης Αυγούστου 2018, σχετικά με το αίτημα της Λιθουανίας, εκτός από την Ισπανία και την Κύπρο, οι οποίες έχουν ενημερωθεί με επιστολές της 17ης Αυγούστου 2018. Με επιστολή της 20ής Αυγούστου 2018, η Επιτροπή γνωστοποίησε στη Λιθουανία ότι διέθετε όλες τις αναγκαίες πληροφορίες για την εξέταση του αιτήματος.
            
            
               (5)Πολύ συχνά, οι υποκείμενοι στον φόρο που έχουν τεθεί σε διαδικασία αφερεγγυότητας ή σε διαδικασία αναδιάρθρωσης, λόγω των οικονομικών δυσχερειών που αντιμετωπίζουν δεν καταβάλλουν στις φορολογικές αρχές τον ΦΠΑ με τον οποίο επιβαρύνονται οι παραδόσεις αγαθών και οι παροχές υπηρεσιών που πραγματοποιούν. Η Λιθουανία αντιμετωπίζει επίσης προβλήματα στην αγορά ξυλείας λόγω της φύσης της αγοράς και των εμπλεκόμενων επιχειρήσεων. Στην εν λόγω αγορά κυριαρχούν οι μικρές τοπικές επιχειρήσεις, συχνά μεταπωλητές και ενδιάμεσοι, τις οποίες είναι δύσκολο να ελέγξουν οι φορολογικές αρχές. Η συνηθέστερη μορφή φοροδιαφυγής συνίσταται στην τιμολόγηση προμηθειών και παροχών και στη συνέχεια στην εξαφάνιση της επιχείρησης χωρίς προηγούμενη καταβολή του φόρου, ενώ ο πελάτης διαθέτει έγκυρο τιμολόγιο που του επιτρέπει να ζητήσει έκπτωση φόρου. Σύμφωνα με τη Λιθουανία, η κατάσταση αυτή η οποία δικαιολογούσε την εφαρμογή του μέτρου παρέκκλισης δεν έχει αλλάξει, αλλά εξακολουθεί να υφίσταται. Από τις έρευνες και την ανάλυση που διενεργήθηκαν από τις φορολογικές αρχές της Λιθουανίας σχετικά με την εφαρμογή του μέτρου παρέκκλισης προέκυψε ότι το μέτρο είναι αποτελεσματικό για την πρόληψη της απάτης στον τομέα του ΦΠΑ όσον αφορά τους υποκειμένους στον φόρο που έχουν τεθεί σε διαδικασία αφερεγγυότητας ή σε διαδικασία αναδιάρθρωσης καθώς και τις συναλλαγές στον τομέα της ξυλείας. 
            
            
               (6)Θα πρέπει, συνεπώς, να επιτραπεί στη Λιθουανία να εφαρμόσει το μέτρο παρέκκλισης για περαιτέρω περιορισμένο χρονικό διάστημα, έως τις 31 Δεκεμβρίου 2021. 
            
            
               (7)Γενικά, οι παρεκκλίσεις χορηγούνται για περιορισμένο χρονικό διάστημα, ώστε να μπορεί να αξιολογηθεί κατά πόσο το μέτρο παρέκκλισης είναι κατάλληλο και αποτελεσματικό. Οι παρεκκλίσεις παρέχουν στα κράτη μέλη χρονικό περιθώριο για να θεσπίσουν άλλα συμβατικά μέτρα για την αντιμετώπιση του εκάστοτε προβλήματος μέχρι τη λήξη του μέτρου παρέκκλισης, καθιστώντας κατ’ αυτόν τον τρόπο περιττή την παράταση της παρέκκλισης. Παρέκκλιση που επιτρέπει τη χρήση του μηχανισμού αντιστροφής της επιβάρυνσης χορηγείται μόνο κατ’ εξαίρεση για συγκεκριμένους τομείς απάτης και αποτελεί έσχατο μέσο. Η Λιθουανία θα πρέπει, επομένως, να εφαρμόσει, μέχρι τη λήξη της παρούσας παρέκκλισης, άλλα συμβατικά μέτρα για την καταπολέμηση και την πρόληψη της περαιτέρω εξάπλωσης της απάτης σε θέματα ΦΠΑ στον τομέα της ξυλείας και στην περίπτωση των υποκειμένων στον φόρο που έχουν τεθεί σε διαδικασία αφερεγγυότητας ή σε διαδικασία αναδιάρθρωσης και, κατά συνέπεια, δεν θα πρέπει να χρειάζεται πλέον να παρεκκλίνει από το άρθρο 193 της οδηγίας 2006/112/ΕΚ όσον αφορά τις εν λόγω παραδόσεις και παροχές.
            
            
               (8)Το μέτρο παρέκκλισης δεν θα έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ.
            
            
               (9)Συνεπώς, η εκτελεστική απόφαση 2010/99/ΕΕ θα πρέπει να τροποποιηθεί αναλόγως,
            
         
         
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Το άρθρο 2 της εκτελεστικής απόφασης 2010/99/ΕΕ αντικαθίσταται από το ακόλουθο κείμενο: 
            
            
               «Άρθρο 2
            
            
               Η παρούσα απόφαση εφαρμόζεται έως τις 31 Δεκεμβρίου 2021.»
            
            
               Άρθρο 2
            
            
               Η παρούσα απόφαση ισχύει από την 1η Ιανουαρίου 2019. 
            
            
               Άρθρο 3
            
            
               Η παρούσα απόφαση απευθύνεται στη Δημοκρατία της Λιθουανίας.
            
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 347 της 11.12.2006, σ. 1.
               
               
                  
                     (2)
                  
                        ΕΕ L 150 της 3.6.2006, σ. 13.
               
               
                  
                     (3)
                  
                        ΕΕ L 45 της 20.2.2010, σ. 10.
               
               
                  
                     (4)
                  
                        ΕΕ L 319 της 16.11.2012, σ. 7.
               
               
                  
                     (5)
                  
                        ΕΕ L 332 της 18.12.2015, σ. 140.
               
               
                  
                     (6)
                  
                        ΕΕ L 347 της 11.12.2006, σ. 1.
               
               
                  
                     (7)
                  
                        Απόφαση 2006/388/ΕΚ του Συμβουλίου, της 15ης Μαΐου 2006, με την οποία επιτρέπεται στη Λιθουανία να εφαρμόσει μέτρο παρέκκλισης από το άρθρο 21 της έκτης οδηγίας 77/388/ΕΟΚ του Συμβουλίου περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών (ΕΕ L 150 της 3.6.2006, σ. 13).
               
               
                  
                     (8)
                  
                        Έκτη οδηγία του Συμβουλίου 77/388/ΕΟΚ της 17ης Μαΐου 1977 περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών — Κοινό σύστημα φόρου προστιθεμένης αξίας: ομοιόμορφη φορολογική βάση (ΕΕ L 145 της 13.6.1977, σ. 1).
               
               
                  
                     (9)
                  
                        Εκτελεστική απόφαση 2010/99/ΕΕ του Συμβουλίου, της 16ης Φεβρουαρίου 2010, με την οποία επιτρέπεται στη Δημοκρατία της Λιθουανίας να παρατείνει την εφαρμογή μέτρου παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθεμένης αξίας (ΕΕ L 45 της 20.2.2010, σ. 10).
               
               
                  
                     (10)
                  
                        Εκτελεστική απόφαση 2012/704/ΕΕ του Συμβουλίου, της 13ης Νοεμβρίου 2012, περί τροποποιήσεως της εκτελεστικής απόφασης 2010/99/ΕΕ με την οποία επιτρέπεται στη Δημοκρατία της Λιθουανίας να παρατείνει την εφαρμογή μέτρου παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 319 της 16.11.2012, σ. 7).
               
               
                  
                     (11)
                  
                        Εκτελεστική απόφαση (ΕΕ) 2015/2395 του Συμβουλίου, της 10ης Δεκεμβρίου 2015, για την τροποποίηση της εκτελεστικής απόφασης 2010/99/ΕΕ με την οποία επιτρέπεται στη Δημοκρατία της Λιθουανίας να παρατείνει την εφαρμογή μέτρου παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 332 της 18.12.2015, σ. 140).